ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3081/96 υποβολή: Thomas Megahy (PSE) προς την Επιτροπή (18 Νοεμβρίου 1996)

Θέμα: Κρατικές ενισχύσεις σε εταιρίες ραδιοτηλεοπτικών εκπομπών

Μήπως η εκ μέρους της Επιτροπής απαλλαγή της Radiotelevisγo Portuguesa από τις κατηγορίες ότι αυτή εισέπραξε ανεπίτρεπτη κρατική βοήθεια από το 1992 έως το 1995 αποτελεί προηγούμενο που μπορεί να ισχύσει και για όλες τις εταιρίες ραδιοτηλεοπτικών εκπομπών;

Για την ακρίβεια, θεωρείται πια επιτρεπτό να αποζημιώνουν τα κράτη μέλη τις εταιρίες ραδιοτηλεοπτικών εκπομπών σε σχέση με τις υποχρεώσεις τους για κατά το νόμο ή κατ'έθιμον παρεχόμενες δημόσιες υπηρεσίες;

Μπορούν οι εν λόγω υποχρεώσεις να περιλαμβάνουν, για παράδειγμα, τη μετάδοση πολιτιστικών προγραμμάτων (π.χ. σοβαρά θεατρικά έργα. ορισμένα είδη μουσικής, κάλυψη των συμφερόντων μειονοτήτων ή προγράμματα σε γλώσσες μειονοτήτων) που ενδέχεται να έχουν μικρότερη ακροαματικότητα απ'ό,τι οι παραγωγές που επιλέγονται βάσει εμπορικών κριτηρίων;

Θα μπορούσαν δε ιδιωτικές εταιρίες να τύχουν αυτού του είδους της ενίσχυσης;

Απάντηση του κ. Van Miert εξ ονόματος της Επιτροπής (13 Δεκεμβρίου 1996)

Η απόφαση που ελήφθη στην περίπτωση της παροχής χρηματοδότησης προς τον κρατικό φορέα ραδιοφωνίας και τηλεόρασης της Πορτογαλίας και στην οποία αναφέρεται το Αξιότιμο Μέλος του Κοινοβουλίου πρέπει να θεωρηθεί ως μία μεμονωμένη απόφαση επί συγκεκριμένης υπόθεσης, η οποία δεν είναι δυνατό να εφαρμοσθεί αναλόγως σε σχέση με τους φορείς ραδιοφωνίας και τηλεόρασης των υπολοίπων κρατών μελών. Γι' αυτούς εφαρμόζονται συστήματα χρηματοδότησης διαφορετικά από το σύστημα χρηματοδότησης της πορτογαλικής κρατικής ραδιοφωνίας και τηλεόρασης, ενώ το είδος των δαπανών στις οποίες υποβάλλονται δεν είναι συγκρίσιμο.

Η Επιτροπή εξετάζει για κάθε περίπτωση ξεχωριστά, εφόσον το κρίνει αναγκαίο, μέχρι ποίου σημείου τα διάφορα συστήματα χρηματοδότησης των κρατικών φορέων τηλεόρασης θα μπορούσαν ενδεχομένως να στοιχειοθετήσουν κρατικές ενισχύσεις και, ανάλογα με την περίπτωση, διερευνά κατά πόσον οι ενισχύσεις αυτές συμβιβάζονται με την κοινή αγορά.

Η Επιτροπή δεν αποκλείει οι υποχρεώσεις που τίθενται σε σχέση με το περιεχόμενο του προγράμματος και στις οποίες αναφέρεται το Αξιότιμο Μέλος του Κοινοβουλίου να είναι ικανές να αποτελέσουν υποχρεώσεις δημόσιας υπηρεσίας, που συνεπάγονται ενδεχομένως την πραγματοποίηση ειδικών εξόδων ή κάποιο διαφυγόν κέρδος, οπότε η καταβολή αποζημίωσης για την εκπλήρωσή τους δεν αποτελεί ενίσχυση.

Εναπόκειται στα κράτη μέλη να αποφασίζουν σχετικά με τους αποδέκτες των χρηματοδοτήσεων που πραγματοποιούν, καθώς και για το καθεστώς που τις διέπει. Ο ρόλος της Επιτροπής περιορίζεται στο να εξετάζει, υπό τον έλεγχο του Δικαστηρίου των ΕΚ, μέχρι ποίου σημείου οι χρηματοδοτήσεις αυτές αποτελούν κρατικές ενισχύσεις (πράγμα το οποίο είναι επίσης δυνατό να κριθεί από τα εθνικά όργανα απονομής δικαιοσύνης), καθώς και, ανάλογα με την περίπτωση, εάν οι ενισχύσεις αυτές συμβιβάζονται με την κοινή αγορά. Το γεγονός ότι ο δικαιούχος των υπόψη χρηματοδοτήσεων είναι μία κρατική ή ιδιωτική επιχείρηση δεν ασκεί από μόνο του καμία επίδραση στην αξιολόγηση της υπόθεσης εκ μέρους της Επιτροπής.
ΓΡΑΠΤΗ ΕΡΩΤΗΣΗ E-3195/96 υποβολή: Richard Howitt (PSE) προς την Επιτροπή (22 Νοεμβρίου 1996)

Θέμα: Μέλλον του προγράμματος PACTE

Ποιά είναι τα σχέδια της Επιτροπής για τη συνέχιση του προγράμματος PACTE το 1997 δεδομένης της σταθερής θέσης της ότι το πρόγραμμα πρέπει να ενταχθεί στο κονδύλιο του προϋπολογισμού Β1282;

Σκοπεύει η Επιτροπή να υποδηλώσει το ποσόν που θα διατεθεί στο πρόγραμμα και εάν θα διατηρηθούν οι υπάρχουσες διευθετήσεις για τη διαχείριση του προγράμματος από τις τοπικές αρχές;

Θα μπορούσε η Επιτροπή να δηλώσει το ενδεικτικό χρονοδιάγραμμα για τη λειτουργία του προγράμματος για το 1997;

Απάντηση της κ. Wulf-Mathies εξ ονόματος της Επιτροπής (19 Δεκεμβρίου 1996)

Η Επιτροπή μελετά τη δυνατότητα χρηματοδότησης αυτών των σχεδίων στο πλαίσιο, του τροποποιημένου άρθρου 10 του κανονισμού (ΕΟΚ) αριθ. 4254/88 ((ΕΕ αριθ. L 193 της 31.07.1993 ))που αφορά το Ευρωπαϊκό Ταμείο Περιφερειακής Ανάπτυξης. Είναι ακόμα νωρίς να εκφραστεί άποψη για το θέμα του συνολικού ποσού που θα χορηγηθεί για τη χρηματοδότηση αυτών των μέτρων. Η αντίστοιχη θέση του προϋπολογισμού είναι η θέση Β2-1820.
ΓΡΑΠΤΗ ΕΡΩΤΗΣΗ E-3448/96 υποβολή: Hiltrud Breyer (V) προς την Επιτροπή (9 Δεκεμβρίου 1996)

Θέμα: Διασυνοριακή προστασία των καταναλωτών μεταξύ του Σάαρλαντ (Γερμανία) και της Λοραίνης (Γαλλία)

1. Πιστεύει η Επιτροπή ότι τα σχεδιαζόμενα διασυνοριακά προγράμματα μεταξύ του Σάαρλαντ και της Λοραίνης πρέπει να τύχουν υποστήριξης;

2. Για ποιό λόγο/ποιούς λόγους δεν έχει ακόμη υποστηριχθεί από την ΕΕ το σημαντικό αυτό σχέδιο για την παραμεθόρια ζώνη μεταξύ του Σάαρλαντ και της Λοραίνης;

Απάντηση της κας Bonino εξ ονόματος της Επιτροπής (20 Ιανουαρίου 1997)

1. Ο περιορισμός των δημοσιονομικών μέσων υποχρεώνει την Επιτροπή να δώσει προτεραιότητα σε σχέδια που αφορούν κράτη μέλη στα οποία δεν υπάρχουν ακόμα διασυνοριακά κέντρα πληροφόρησης των καταναλωτών.

2. Η Επιτροπή πληροφόρησε την υπηρεσία προστασίας των καταναλωτών του Saarlander (Verbraucherzentrale des Saarlander) για τους λόγους για τους οποίους δεν ήταν δυνατό να δοθεί ευνοϊκή συνέχεια στο σχέδιό της.
ΓΡΑΠΤΗ ΕΡΩΤΗΣΗ E-2771/96 υποβολή: Georges Berthu (I-EDN) προς το (17 Οκτωβρίου 1996)

Θέμα: ΔΚΔ - Άσκηση των εμπορικών αρμοδιοτήτων της Κοινότητας

Κατά την παρέμβασή του ενώπιον της Επιτροπής Θεσμικών Θεμάτων του Ευρωπαϊκού Κοινοβουλίου, στις 25 Σεπτεμβρίου 1996, ο κ. Gay Mitcell, Υπουργός Ευρωπαϊκών Υποθέσεων της Ιρλανδίας και ασκών την προεδρία του Συμβουλίου, δήλωσε ότι η προεδρία είχε υποβάλει στη ΔΚΔ σχέδιο κειμένου που αναθέτει στην Κοινότητα αρμοδιότητες για θέματα απασχόλησης και τονίζει πόσο σπουδαίος είναι ο στόχος «απασχόληση» στις ευρωπαϊκές πολιτικές.

Με αυτό το πνεύμα, είναι σίγουρη πρώτα απ' όλα η προεδρία ότι η Κοινότητα ασκεί πάντα τις αρμοδιότητες που ήδη έχει υπέρ της απασχόλησης, και συγκεκριμένα στον τομέα των διεθνών εμπορικών διαπραγματεύσεων;

Δεν θα μπορούσε να εκμεταλλευθεί την προσφερόμενη ευκαιρία για να εξασφαλίσει καλύτερα τον στόχο «απασχόληση» κατά τη διαξαγωγή των εν λόγω διαπραγματεύσεων, προτείνοντας στη ΔΚΔ να άρει το διφορούμενο των άρθρων 113 και 228 σχετικά με το βαθμό αυτονομίας της Επιτροπής στο θέμα αυτό; Θα μπορούσε επίσης να υποβάλει προτάσεις προκειμένου να αυξηθεί ο βαθμός διαφάνειας των προπαρασκευαστικών διαπραγματεύσεων για τις διεθνείς εμπορικές συμφωνίες και να αρνηθεί στην Επιτροπή οποιαδήποτε εξουσία να δεσμεύει, νομοθετικά ή στην πράξη, την Κοινότητα πριν από την επίσημη έγκριση του Συμβουλίου;

Κοινή απάντηση στις γραπτές ερωτήσεις Ε-2765/96, Ε-2767/96, Ε-2768/96, Ε-2769/96, Ε-2770/96, Ε-2771/96, Ε-2772/96, Ε-2773/96, Ε-2774/96, Ε-2775/96 θνδ Ε-2776/96 (30 Ιανουαρίου 1997)

Το Συμβούλιο δεν οφείλει να αποφανθεί για τις διάφορες προτάσεις που εξετάζονται, επί του παρόντος, από τη Διακυβερνητική Διάσκεψη.
ΓΡΑΠΤΗ ΕΡΩΤΗΣΗ E-2978/96 υποβολή: Pietro Di Prima (UPE) προς την Επιτροπή (8 Νοεμβρίου 1996)

Θέμα: Παράνομη μετανάστευση στην Lampedusa

Η Lampedusa, το νοτιότερο νησί της Ιταλίας, θεωρείται σήμερα ως η αχίλλειος πτέρνα της Ευρώπης. Μέσα σε ένα χρόνο, αποβιβάστηκαν εκεί περισσότεροι από 3.000 παράνομοι μετανάστες εκτός Κοινότητας. Όλοι συνελήφθησαν και επιβιβάστηκαν σε πλοία με προορισμό το Porto Empedocle, αφού τους δόθηκαν ταξιδιωτικά έγγραφα. Στην Lampedusa, η οποία έχει τοπικό πληθυσμό 5.500 κατοίκους, οι μη κοινοτικοί έχουν δημιουργήσει πολλά προβλήματα: καυγάδες, απειλές, ακόμη και επιθέσεις σε δημόσιους λειτουργούς. Οι κάτοικοι του νησιού διαμαρτύρονται εύλογα προς το ιταλικό κράτος, επειδή αισθάνονται εγκαταλειμμένοι, απροστάτευτοι και απειλούν να νεκρώσουν το νησί με απεργία. Εξάλλου, οι παράνομοι μη κοινοτικοί υφίστανται απάνθρωπη μεταχείριση γιατί συνωστίζονται, ιδιαίτερα υψηλό αντίτιμο σε σκάφη που μόλις και μετά βίας επιπλέουν ενώ πολλοί από αυτούς πνίγονται κατά τη διάρκεια του ταξειδιού τους. Τούτο είναι αποτέλεσμα του νόμου Martelli, ενός ξεπερασμένου πλέον νόμου στην Ιταλία η οποία θα έπρεπε ήδη να έχει προσαρμοστεί με τις απαιτήσεις του Schengen.

Δεν φρονεί άραγε η Επιτροπή πως θα έπρεπε να παρέμβει προκειμένου:

1. Να ζητηθεί από την Ιταλία η άμεση τροποποίηση του νόμου Martelli;

2. Να ζητηθεί από τις αρμόδιες ιταλικές αρχές να περιφρουρούνται τα σύνορα της χώρας προκειμένου να αποτρέπεται η παράνομη μετανάστευση;

Απάντηση της κας Gradin εξ ονόματος της Επιτροπής (2 Δεκεμβρίου 1996)

1. Οι εσωτερικές πολιτικές συζητήσεις για τη μεταρρύθμιση της εθνικής νομοθεσίας στον τομέα της μετανάστευσης ανήκουν στην αρμοδιότητα των κρατών μελών. Στην Ιταλία, διεξάγονται προπαρασκευαστικές εργασίες για τη μεταρρύθμιση της μεταναστευτικής νομοθεσίας. Η Επιτροπή έχει επίγνωση του πόσο σημαντική είναι η καταπολέμηση της παράνομης μετανάστευσης και διέλευσης των συνόρων, πράγμα για το οποίο απαιτείται μια αποτελεσματική διαχείριση των ελέγχων στα εξωτερικά σύνορα των κρατών μελών. Για το λόγο αυτό, από τη θέση σε ισχύ της Συνθήκης για την Ευρωπαϊκή Ένωση, στην οποία ορίζεται ότι οι τομείς αυτοί θεωρούνται από τα κράτη μέλη ως θέματα κοινού ενδιαφέροντος (άρθρο Κ.1 Ά 2-3), έχουν εκδοθεί διάφορες αποφάσεις σε θέματα αποδοχής και απομάκρυνσης. Τα εν λόγω κείμενα, αν και δεν είναι από νομική άποψη αναγκαστικά, αποτελούν την αρχή μιας κοινής απάντησης.

2. Σχετικά με τη διέλευση των εξωτερικών συνόρων των κρατών μελών και την άσκηση ελέγχων στα σύνορα, η Επιτροπή υπέβαλε το 1993 στο Συμβούλιο σχέδιο σύμβασης ((ΕΕ αριθ. C 11 της 15.1.1994. )), στο οποίο προτείνονται κοινοί κανόνες. Δυστυχώς, παρά τις πολυάριθμες τοποθετήσεις του Ευρωπαϊκού Συμβουλίου (ακόμη πρόσφατα κατά το Συμβούλιο της Φλωρεντίας τον Ιούνιο του 1996), το Συμβούλιο δεν έχει καταλήξει σε συμφωνία επί του σχεδίου αυτού. Κατά συνέπεια, οι εν λόγω έλεγχοι ασκούνται σύμφωνα με τους εθνικούς κανόνες ή τις διεθνείς συμφωνίες που ισχύουν μεταξύ δύο ή περισσότερων κρατών μελών.
ΓΡΑΠΤΗ ΕΡΩΤΗΣΗ E-2834/96 υποβολή: Jannis Sakellariou (PSE) προς την Επιτροπή (25 Οκτωβρίου 1996)

Θέμα: Επιστροφή ενισχύσεων της ΕΕ στις χώρες χορηγούς

Στις πληροφορίες για την ΕΕ που δημοσίευσε τον Ιούλιο 1996 το γραφείο πληροφοριών της Επιτροπής στη Γερμανία, αναφέρεται ότι για 100 Ecu ευρωπαϊκής ενίσχυσης που καταβλήθηκαν στην Πορτογαλία μεταξύ 1986 και 1990, 48 Ecu έχουν επιστραφεί στις χώρες χορηγούς.

1. Υπάρχουν στοιχεία για το ποσό από τις πιστώσεις που χορηγήθηκαν στην Πορτογαλία που επεστράφη στη Γερμανία;

2. Υπάρχουν ανάλογα στοιχεία για επιστροφές στη Γερμανία από άλλες δικαιούχες χώρες της ΕΕ;

3. Υπάρχουν ανάλογα στοιχεία για επιστροφές στη Γερμανία από δικαιούχες χώρες της Κεντρικής και Ανατολικής Ευρώπης;

Aπάντηση της κας Wulf-Mathies εξ ονόματος της Επιτροπής (19 Δεκεμβρίου 1996)

Οι διαθέσιμες μελέτες και αξιολογήσεις, όπως η έκθεση του ταμείου συνοχής ((COM(96) 388 )), υποδηλώνουν ότι τα έμμεσα οφέλη της διαρθρωτικής ενίσχυσης, με τη μορφή εισαγωγών από κράτη μέλη τα οποία είναι οι κύριοι χρηματοδότες είναι πολύ σημαντικά. Ωστόσο, οι εν λόγω μελέτες δεν περιλαμβάνουν αριθμητικά στοιχεία σχετικά με το μερίδιο της Γερμανίας, ούτε των άλλων κρατών μελών στις εισαγωγές αυτές.

Υπολογίζεται ότι περισσότερο από το ένα τέταρτο του ποσού που μεταφέρθηκε μέσω των διαρθρωτικών ταμείων στα τέσσερα κράτη μέλη του ταμείου συνοχής (Ελλάδα, Ισπανία, Ιρλανδία, Πορτογαλία) κατά την περίοδο 1989-1993 επεστράφη στα άλλα κράτη μέλη με τη μορφή εισαγωγών και ότι το 1999 το ποσοστό αυτό μπορεί να ανέλθει σε 35%. Όσον αφορά την Πορτογαλία, οι εισαγωγές που προέκυψαν από την διαρθρωτική ενίσχυση αντιπροσώπευαν περίπου το ένα τρίτο του ποσού που μεταφέρθηκε το 1993. Υπολογίζεται ότι θα ανέλθουν σε 44% στο τέλος της περιόδου 1994-1999.

Η Επιτροπή δεν διαθέτει ακριβή αριθμητικά στοιχεία σχετικά με τις επιστροφές στη Γερμανία από δικαιούχες χώρες της Κεντρικής και Ανατολικής Ευρώπης.
ΓΡΑΠΤΗ ΕΡΩΤΗΣΗ E-3429/96 υποβολή: Iρigo Mιndez de Vigo (PPE) προς την Επιτροπή (9 Δεκεμβρίου 1996)

Θέμα: Μη δασμολογικοί φραγμοί στις εξαγωγές

Η Ένωση των Ευρωπαϊκών Εμπορικών και Βιομηχανικών Επιμελητηρίων (Ευρωεπιμελητήρια) έδωσε προσφάτως στη δημοσιότητα μελέτη σχετικά με τους μη δασμολογικούς φραγμούς που αντιμετωπίζουν οι ευρωπαϊκές επιχειρήσεις στις συναλλαγές τους με τρίτες χώρες. Μια από τις κυριότερες δυσχέρειες είναι η έλλειψη επαρκούς πληροφόρησης σχετικά με την τήρηση των διοικητικών κανόνων και των τελωνειακών διαδικασιών που ισχύουν στις εν λόγω χώρες. Στη μελέτη προτείνονται διάφορες λύσεις για την αντιμετώπιση των προβλημάτων που υφίστανται σ' αυτόν τον τομέα, όπως: καλύτερη εναρμόνιση των κανόνων σε παγκόσμιο επίπεδο, προσέγγιση των δασμολογικών ονοματολογιών, δημιουργία «ειδικών θυρίδων» για την ενημέρωση των επιχειρήσεων που επιδιώκουν την προώθηση των εξαγωγών τους προς τις εν λόγω χώρες, κλπ.

Προτίθεται η Επιτροπή να θέσει σε εφαρμογή τα μέτρα αυτά ή άλλα ανάλογα ώστε να διευκολυνθούν οι εξαγωγές των ευρωπαϊκών επιχειρήσεων προς τις τρίτες χώρες;

Απάντηση του Sir Leon Brittan εξ ονόματος της Επιτροπής (10 Ιανουαρίου 1997)

Στις 13 Νοεμβρίου 1996 η Επιτροπή διέθεσε στο διαδίκτυο (Internet) τη βάση δεδομένων για πρόσβαση στην αγορά (απευθείας διεύθυνση http://mkaccdb.eu.int.), με δωρεάν πρόσβαση για οργανισμούς, εταιρείες και άτομα εγκατεστημένα εντός της Κοινότητας. Αυτή η βάση δεδομένων περιλαμβάνει έναν πλούτο πληροφοριών για τα εμπόδια στο εμπόριο, περιλαμβανομένων και πληροφοριών για τα ισχύοντα δασμολόγια, τους παγιοποιημένους δασμολογικούς συντελεστές στην Παγκόσμια Οργάνωση Εμπορίου (ΠΟΕ), πίνακες υπηρεσιών της ΠΟΕ καθώς και τομεακές εκθέσεις και εκθέσεις για τους εμπορικούς φραγμούς, που περιλαμβάνουν ανάλυση των μη δασμολογικών φραγμών στις σημαντικότερες εξαγωγικές αγορές της Κοινότητας.

Η νέα στρατηγική πρόσβασης στην αγορά της Κοινότητας (όπως περιγράφεται στην ανακοίνωσή της με τίτλο «Η παγκόσμια πρόκληση του διεθνούς εμπορίου: μια στρατηγική πρόσβασης στην αγορά για την Ευρωπαϊκή Ένωση ((COM (96) 53 τελικό. ))») απαιτεί εντονότερη ευρωπαϊκή εμπορική πολιτική. Οι πληροφορίες για τους μη δασμολογικούς φραγμούς στη βάση δεδομένων χρησιμεύουν ως βάση για την Επιτροπή ώστε να αναλάβει πολυμερή ή διμερή δράση με στόχο την εξάλειψη των εμποδίων στο εμπόριο.

Εκτός από την παροχή πληροφοριών στους εξαγωγείς και την ανάληψη δράσης για την εξάλειψη των φραγμών, η Επιτροπή έχει επίσης μια όλο και περισσότερο ενεργό πολιτική στον τομέα της εναρμόνισης των προτύπων και των κανόνων με τις τρίτες χώρες. Η Επιτροπή διαπραγματεύεται σήμερα συμφωνίες αμοιβαίας αναγνώρισης με αρκετές σημαντικές τρίτες χώρες. Η πολιτική της Επιτροπής σ' αυτόν τον τομέα περιγράφεται λεπτομερέστερα στην ανακοίνωσή της για την κοινοτική πολιτική εξωτερικού εμπορίου στον τομέα των προτύπων και της διαπίστωσης της συμμόρφωσης ((COM (96) 564 τελικό. )) που εγκρίθηκε από την Επιτροπή στις 13 Νοεμβρίου 1996 και διατίθεται στο Κοινοβούλιο.
ΓΡΑΠΤΗ ΕΡΩΤΗΣΗ E-3306/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Παραοικονομία και ΑΕΠ

Τα μέσα ενημέρωσης αναφέρονται όλο και συχνότερα στις δυσχέρειες που υφίστανται σχετικά με την εξεύρεση στατιστικών μετρήσεων γενικώς αποδεκτών.

Τι αναλογία αντιπροσωπεύει η παραοικονομία στην Ελλάδα σε σχέση με το ΑΕΠ;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3280/96, E-3298/96, E-3299/96, E-3300/96, E-3301/96, E-3302/96, E-3303/96, E-3304/96, E-3305/96, E-3306/96, E-3307/96, E-3308/96, E-3309/96, E-3310/96, E-3311/96, E-3312/96 και E-3313/96 (21 Ιανουαρίου 1997)

Είναι αδύνατον, στο παρόν στάδιο, να εκτιμηθεί ακριβώς ο αντίκτυπος της παραοικονομίας στο ακαθάριστο εγχώριο προϊόν. Πράγματι, οι μέθοδοι που χρησιμοποιούνται διαφέρουν σημαντικά μεταξύ των κρατών μελών και, εξάλλου, πολλά κράτη μέλη προβαίνουν σιωπηρά σε διορθώσεις, που είναι δύσκολο να αξιολογηθούν.

Η ολοκλήρωση των εργασιών, ως προς το ζήτημα της εξαντλητικότητας, προβλέπεται για το τέλος του 1998. Κατά την ημερομηνία εκείνη, θα είναι δυνατή η πραγματοποίηση της ζητούμενης εκτίμησης, με κάποια αξιοπιστία και συγκρισιμότητα μεταξύ των κρατών μελών.
ΓΡΑΠΤΗ ΕΡΩΤΗΣΗ E-2867/96 υποβολή: Hiltrud Breyer (V) προς την Επιτροπή (31 Οκτωβρίου 1996)

Θέμα: Πρόγραμμα Thermie 1993

Όσον αφορά την απάντηση της 29 Απριλίου 1996 στην ερώτηση Ε-0627/96 θα αναφερθώ στην παράγραφο 2 της ερώτησης/απάντησης ((EE C 217 της 26.07.1996, σελ. 81. )).

Σύμφωνα με την απάντηση στο σημείο 2, διατέθηκαν συνολικά 174 εκατ. Ecu, συμπεριλαμβανομένων 31,6 εκατ. Ecu για εκτελεστικά μέτρα σύμφωνα με το άρθρο 11 του κανονισμού 2008/90 και, συνεπώς, το συνολικό κόστος ανήλθε σε 35,9 εκατ. Ecu για συνοδευτικές ενέργειες.

Σύμφωνα με το Παράρτημα V του Κανονισμού (ΕΟΚ) αριθ. 2008/90 ((EE L 185 της 17.07.1990, σελ. 1. )), προβλέπεται ενδεικτικό ποσό ύψους 10-15% των συνολικών πιστώσεων για συνοδευτικές δράσεις, δηλαδή 17,4 - 26,1 εκατ. Ecu, και, κατά συνέπεια, έχουν δαπανηθεί επιπλέον 5,5 - 14,2 εκατ. Ecu, αν γίνουν συγκρίσεις με το ενδεικτικό ποσό. Δεν έχει καθοριστεί ενδεικτικό ποσό για μέτρα εφαρμογής, πράγμα που σημαίνει ότι ενδέχεται να έχουν δαπανηθεί επιπλέον πιστώσεις ύψους έως και 18,5 εκατ. Ecu για συνοδευτικές δράσεις.

1. Πώς προέκυψαν οι δαπάνες αυτές;

2. Ποιά νομική βάση έχει καλύψει τις υπερβολικές αυτές δαπάνες;

Απάντηση του κ. Παπουτσή εξ ονόματος της Επιτροπής (7 Ιανουαρίου 1997)

1. Το παράρτημα VI του κανονισμού (ΕΟΚ) αριθ. 2008/90 ((ΕΕ αριθ. L 185 της 17.7.1990. )) (πρόγραμμα Thermie) καθορίζει ανώτερο και κατώτερο ποσοστό μεταξύ των οποίων πρέπει να κυμαίνεται το σύνολο των δημοσιονομικών πιστώσεων για τις συνοδευτικές δράσεις, που αφορούν τη συνολική διάρκεια του προγράμματος και όχι για κάθε ένα από τα έτη χωριστά, όπως αφήνει να εννοηθεί η ερώτηση του Αξιοτίμου Μέλους του Κοινοβουλίου.

Παρατηρήθηκαν, συναρτήσει των αναγκών έκαστης οικονομικής χρήσης, διακυμάνσεις των ποσών που χρησιμοποιήθηκαν κάθε έτος. Ο πίνακας 1.4.1. της έκθεσης για την εφαρμογή του προγράμματος Thermie ((COM(95) 665 τελικό. )) αποδεικνύει, ότι κατά τη διάρκεια του προγράμματος, εκτελέστηκαν συνολικά δαπάνες 106 εκατ. ECU για τις συνοδευτικές δράσεις από το συνολικά διαθέσιμο ποσό 707 εκατ. ECU, ήτοι ποσοστό 15%.

2. Το νομικό υπόβαθρο που επιτρέπει στην Επιτροπή να υπερβεί τα όρια αυτά είναι το άρθρο 18, παράγραφος 2 του προαναφερθέντος κανονισμού, στο οποίο ορίζεται ότι η ενδεικτική κατανομή που προβλέπεται για τον κανονισμό μπορεί να τροποποιηθεί με απόφαση της Επιτροπής, μετά από θετική γνώμη της επιτροπής. Η Επιτροπή μερίμνησε ώστε να ενημερώνονται τακτικά τα κράτη μέλη με τα οποία εξίσου τακτικά πραγματοποίησε διαβουλεύσεις για όλα τα θέματα που σχετίζονται με την εκτέλεση του προγράμματος, σύμφωνα με τις διαδικασίες που προβλέπονται στα άρθρα 9 και 10 του κανονισμού (ΕΟΚ) αριθ. 2008/90. Λαμβάνοντας υπόψη τα συνολικά αποτελέσματα που αναφέρθηκαν ανωτέρω, η Επιτροπή δεν χρειάστηκε να χρησιμοποιήσει τις δυνατότητες που προβλέπει το άρθρο 18.
ΓΡΑΠΤΗ ΕΡΩΤΗΣΗ E-3272/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Προσωρινός Δείκτης Τιμών Καταναλωτή

Τα μέσα ενημέρωσης απηχούν, με διαρκώς μεγαλύτερη ένταση, τις δυσχέρειες που αντιμετωπίζονται για την εξεύρεση γενικώς αποδεκτών στατιστικών μετρήσεων.

Η Επιτροπή αξιολογεί τη σύγκλιση των τιμών, με τη χρήση του λεγόμενου προσωρινού Δείκτη Τιμών Καταναλωτή. Συμπίπτει ή διαφέρει ο δείκτης αυτός από το Δείκτη Τιμών Καταναλωτή που χρησιμοποιεί η Πορτογαλία;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3259/96, E-3260/96, E-3261/96, E-3262/96, E-3263/96, E-3264/96, E-3265/96, E-3266/96, E-3267/96, E-3268/96, E-3269/96, E-3270/96, E-3271/96, E-3272/96, E-3273/96 και E-3274/96 (21 Ιανουαρίου 1997)

Σύμφωνα με το πρωτόκολλο αριθ. 6 σχετικά με τα κριτήρια σύγκλισης που προβλέπονται στο άρθρο 109 Ι της Συνθήκης ΕΚ «Ο πληθωρισμός θα πρέπει να μετράται μέσω του δείκτη τιμών καταναλωτή με συγκρίσιμη βάση, λαμβάνοντας υπόψη εθνικές διαφορές.» Η απαίτηση αυτή αντιμετωπίζεται τη στιγμή αυτή μέσω μιας διαδικασίας αναγνώρισης που βασίζεται στους εθνικούς δείκτες τιμών κατανάλωσης (ΔΚΤ).

Σύμφωνα με τον Κανονισμό του Συμβουλίου Αριθ. 2494/95 περί εναρμονισμένων δεικτών τιμών καταναλωτή (για τη θέσπιση εναρμονισμένων δεικτών τιμών καταναλωτή (ΕνΔΤΚ) ((ΕΕ αριθ. L 257, 27.10.1995. )) η εναρμόνιση θα πρέπει να θεωρηθεί ως μία βαθμιαία προσέγγιση σε δύο φάσεις. Με τη φάση 1, θεσπίστηκε το Φεβρουάριο του 1996, ένα σύνολο προσωρινών δεικτών τιμών καταναλωτή (ΠΔΤΚ). Οι ΠΔΤΚ είναι ουσιαστικά οι εθνικοί ΔΤΚ με την κάλυψη αγαθών και υπηρεσιών, διορθωμένοι ώστε να μειώνεται η μη συγκρισιμότητα, ιδίως εξαιρώντας ορισμένες μη αγοραίες υπηρεσίες, όπως, η υγεία, η εκπαίδευση και η ιδιοκατοίκηση.

Οι εθνικοί ΔΤΚ μπορούν έτσι να θεωρηθούν ότι συμπίπτουν με τους αντίστοιχους ΠΔΤΚ, σε ό,τι αφορά τις μεθόδους, τις έννοιες και τους ορισμούς, πέραν της κάλυψης αγαθών και υπηρεσιών. Αριθμητικά, οι δείκτες διαφέρουν ως αποτέλεσμα των διαφορών αυτών στην κάλυψη ((COM (96) 560. )). Για τα περισσότερα κράτη μέλη, οι διαφορές στα ποσοστά πληθωρισμού που μετρώνται ως δωδεκάμηνη μεταβολή, είτε σε ετήσια είτε σε μηνιαία βάση, είναι μικρές, κυμαινόμενες 0,0 έως ±0,2, εκατοστιαίες μονάδες. Για ορισμένα κράτη μέλη,(Ιρλανδία, Κάτω Χώρες, Φινλανδία, Σουηδία και Ηνωμένο Βασίλειο) οι διαφορές είναι μεγαλύτερες, κυρίως λόγω του κόστους στέγασης, ιδίως όπου χρησιμοποιούνται στους εθνικούς ΔΤΚ οι πληρωμές επιτοκίων.

Αν και δεν είναι αυστηρά συγκρίσιμοι οι ΠΔΤΚ, παρέχουν για την ώρα, την πιο συγκρίσιμη βάση, για την εκτίμηση της σύγκλισης του πληθωρισμού μεταξύ κρατών μελών. Η Επιτροπή, εντούτοις, θα εκτιμήσει τη σύγκλιση του πληθωρισμού κατά τη διάρκεια της περιόδου πριν από την έναρξη της φάσης 3, της Οικονομικής και Νομισματικής Ένωσης, όπως απαιτείται από τη Συνθήκη, στη βάση συγκρίσιμων εναρμονισμένων δεικτών τιμών κατανάλωσης (ΕνΔΤΚ). Αυτοί, θα αρχίσουν με τη Φάση ΙΙ της εναρμόνισης των ΔΤΚ, το Φεβρουάριο του 1997 και θα βασίζονται σε κατάλληλα μελετημένους ορισμούς, έννοιες και μεθόδους.
ΓΡΑΠΤΗ ΕΡΩΤΗΣΗ E-2911/96 υποβολή: Salvador Garriga Polledo (PPE) προς την Επιτροπή (31 Οκτωβρίου 1996)

Θέμα: ΕΤΑ

Προτίθεται η Επιτροπή να ζητήσει τον καθορισμό της κοινοτικής χρηματοδότησης του Ευρωπαϊκού Ταμείου Ανάπτυξης πριν από την αναθεώρηση των δημοσιονομικών προοπτικών το 1999;

Απάντηση του κ. Pinheiro εξ ονόματος της Επιτροπής (22 Νοεμβρίου 1996)

Η Επιτροπή προτείνει σε τακτά διαστήματα, από το 1973, την εγγραφή στον προϋπολογισμό του Ευρωπαϊκού Ταμείου Ανάπτυξης (ΕΤΑ). Η τελευταία πρόταση έγινε στις 8 Απριλίου 1994, όταν η Επιτροπή υπέβαλε στη δημοσιονομική αρχή έκθεση σχετικά με τις δυνατότητες και τις λεπτομέρειες εγγραφής στον προϋπολογισμό του ΕΤΑ ((Έγγραφο SEC(94) 640. )). Το Συμβούλιο, κατά τη σύνοδό του στις 19 και 20 Δεκεμβρίου 1994, δεν έκρινε σκόπιμη την τροποποίηση των υφιστάμενων διατάξεων σχετικά με τη χρηματοδότηση του ΕΤΑ.

Κατ' αυτόν τον τρόπο, το 8ο ΕΤΑ θα εφαρμοσθεί μόλις τα υπογράφοντα κράτη επικυρώσουν, σύμφωνα με τις προβλεπόμενες διαδικασίες, τη συμφωνία για την τροποποίηση της τέταρτης Σύμβασης της Λομέ, που υπεγράφη στον Μαυρίκιο, στις 4 Νοεμβρίου 1995. Θα καλύψει την περίοδο μέχρι την 1η Μαρτίου 2000, προθεσμία λήξεως της σύμβασης της Λομέ. Εξάλλου, η εσωτερική συμφωνία σχετικά με τη χρηματοδότηση και τη διαχείριση της κοινοτικής ενίσχυσης στο πλαίσιο του εν λόγω ΕΤΑ έχει ήδη εγκριθεί από τα κράτη μέλη και αναμένεται η υποβολή του δημοσιονομικού κανονισμού του 8ου ΕΤΑ στο προσεχές Συμβούλιο.

Αν και η Επιτροπή θεωρεί επιθυμητή την εγγραφή στον προϋπολογισμό του ΕΤΑ για το 8ο ΕΤΑ, η εν λόγω επανεξέταση δεν είναι δυνατή πριν από την αναθεώρηση της συνθήκης ΕΚ λόγω της επισυναπτόμενης δήλωσης αριθ. 12 κατά την οποία το ΕΤΑ «θα συνεχίσει να χρηματοδοτείται από τις εθνικές συνεισφορές σύμφωνα με τις ισχύουσες διατάξεις».

Ωστόσο, στο πλαίσιο της διακυβερνητικής διάσκεψης, τα κράτη μέλη έχουν πάντοτε τη δυνατότητα να εξετάσουν το ζήτημα αυτό, και η Επιτροπή, στην περίπτωση αυτή, είναι πάντοτε έτοιμη να παράσχει τη συνεισφορά της.